למשבר שגלש כבר מעבר לתחומי המפרץ ומדשדש במקום יש גם השפעה ישירה על הזירה הפלסטינית. תנועת חמאס שרשמית נוקטת עמדה נייטרלית האומרת כי היא “מעוניינת ביחסים מאוזנים וטובים עם כל מדינות ערב” החלה למעשה להתרחק מקטאר שטיפחה אותה במשך כל השנים וליישר קו עם הציר החדש מצרים-סעודיה מאע”מ שמוביל את החרם על קטאר.
זו הסיבה ש”הרביעיה הערבית” (מצרים-סעודיה-מאע”מ- בחריין) לא הכלילה את תנועת חמאס, פעיליה ומוסדותיה ברשימת הטרור שהיא פרסמה שכללה 59 שמות של פעילי טרור ו 12 ארגונים המממנים טרור הנתמכים ע”י קטאר. משלחת של חמאס בראשות יחיא סינוואר יצאה לקהיר לשיחות עם ראשי המודיעין המצרי ולראשונה גם לפגישות עם מוחמד דחלאן שמשמש גם כיועצו של שליט אבו דאבי.
הפגישות במצרים היו טובות, חלה התקרבות בין חמאס למצרים ובין חמאס לדחלאן ומדובר על אפשרות ריאלית של הסכם פיוס בין חמאס לדחלאן בתמיכה מצרית שיאפשר ניהול משותף של רצועת עזה ולמעשה ייתן למאע”מ דריסת רגל ראשונה ברצועת עזה.
מוחמד דחלאן הבטיח בשיחות בקהיר תמיכה כספית מאסיבית של מאע”מ לשיפור המצב הכלכלי ברצועה. מצרים מצדה אמורה לפתוח בצורה מסודרת את מעבר רפיח ולאפשר גם הכנסת סחורות לרצועה, דבר שיקל את המצור המוטל עליה אולם בתמורה תצטרך חמאס לשלם במטבע ביטחוני למצרים ולשתף עמה פעולה במלחמה בדאע”ש ובשמירה על גבול רצועת עזה.
את הקו החדש הפרגמטי הזה מובילה ההנהגה החדשה של חמאס בראשות אסמעיל הניה ויחיא סינוואר בניגוד לקו של ח’אלד משעל הנאמן לקטאר.
במאמר המערכת של העיתון “אל-אהראם”, שופר השלטון המצרי, נכתב ב-19 ביוני כי חמאס צועדת לקראת פיוס עם מצרים למרות המשבר בין סעודיה לקטאר.
“לחמאס יש אסטרטגיה חדשה שבאמצעותה היא יכולה לחיות עם שינויים במאזני הכוח והבריתות באזור”, נכתב במאמר.
בכירי חמאס הודיעו השבוע כי בכוונתם לשפר את הקשרים עם איראן, לבנון, וטורקיה בעקבות ההתפתחויות האזוריות החדשות. ההתקרבות של מצרים, סעודיה ומאע”מ לתנועת חמאס נועדה לבודד עוד יותר את קטאר הנתונה במשבר עמוק עם מדינות ערב.
גם הרשות הפלסטינית שומרת מתחילת המשבר של קטאר עם מדינות ערב על שתיקה, גורמים בפת”ח ובאופוזיציה בקטאר מפרשים את שתיקתו של מחמוד עבאס בכך שהוא חושש שהאינטרסים הכלכליים שלו ושל שני בניו בקטאר יפגעו אם יתבטא בנושא.
לכן, הוא התבטא בסה”כ פעם אחת בלבד מאז פרץ המשבר וניסח את דבריו בזהירות רבה,”איננו רוצים לראות פיצול או סכסוך בין אחינו במפרץ,אני מקווה שמאמצי הפיוס יצליחו” אמר עבאס. ברשות הפלסטינית מודאגים מכך שהמשבר של קטאר עם מדינות ערב דחק לקרן זווית את ההתעניינות בבעיה הפלסטינית וכי הוא יקרב צעד נוסף את מדינות ערב “המתונות” לנורמליזציה גלויה עם ישראל לפני שנפתרה הבעיה הפלסטינית.
המשבר של קטאר עם מדינות ערב על רקע תמיכתה בטרור והתקרבותה לאיראן משרת היטב את הנרטיב ההסברתי הישראלי בדבר המלחמה בטרור ובקיצוניות והדבר החל לחלחל בקרב מדינות ערב. איראן הצליחה לסדוק ולהכניס טריז בציר הסוני בראשות סעודיה, היא מחזרת אחרי קטאר ומנסה להעביר אותה לצדה. בינתיים היא תקבל מחדש לצדה את הנהגת חמאס החדשה בראשות אסמעיל הניה לאחר שקודמו ח’אלד משעל התנתק ממנה ב 2011 על רקע חילוקי דעות על מלחמת האזרחים בסוריה.